Komisijos Reglamentas (EB) Nr. 786/95
1995 m. balandžio 6 d.
iš dalies keičiantis Reglamentą (EEB) Nr. 1274/91, nustatantį išsamias Tarybos reglamento (EEB) Nr. 1907/90 dėl tam tikrų prekybos kiaušiniais standartų įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. priimtą Tarybos reglamentą (EEB) Nr. 1907/90 dėl tam tikrų prekybos kiaušiniais standartų [1] su paskutiniais pakeitimais, padarytais Reglamentu (EB) Nr. 3117/94 [2], ypač į jo 20 straipsnį,
kadangi Komisijos reglamentas (EEB) Nr. 1274/91 [3] su paskutiniais pakeitimais, padarytais Reglamentu (EB) Nr. 3239/94 [4], nustato būtinas sąlygas prekybos standartams įgyvendinti;
kadangi nuostatos, susijusios su pakuočių ženklinimu nuorodomis "ekstra" arba "ekstra švieži", turi būti iš dalies pakeistos atsižvelgiant į paskutinius Reglamento (EEB) Nr. 1907/90 pakeitimus;
kadangi šiame Reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1274/91 24 straipsnio 1 ir 2 dalys pakeičiamos taip:
"1. Reglamento (EEB) Nr. 1907/90 12 straipsnyje minima juostelė arba etiketė turi būti išspausdinta arba pritvirtinta taip, kad neuždengtų jokios ant pakuotės esančios informacijos. Užrašas "ekstra" juostelėje ar etiketėje spausdinamas kursyvu ne mažesnėmis kaip 1 cm aukščio raidėmis, o po jo - žodis "iki" ir 14 straipsnio 1 dalies antrojoje pastraipoje minimos dvi skaičių kombinacijos, žyminčios septintą dieną po kiaušinių pakavimo arba devintą dieną po jų padėjimo.
Kai pakavimo data yra pažymėta ant pakuotės, pirmiau minimą nuorodą gali pakeisti tokia nuoroda:
"ekstra iki septintos dienos po pakavimo"
.
Kai kiaušinių padėjimo data yra pažymėta ant pakuotės, pirmiau minimą nuorodą gali pakeisti tokia nuoroda:
"ekstra iki devintos dienos po padėjimo"
.
Po užrašo "ekstra" gali būti rašoma "ypatingai švieži".
2. Kai 1 dalyje minimos juostelės ar etiketės neįmanoma nuimti nuo pakuotės, pakuotė turi būti pašalinta iš prekybos vietos ne vėliau kaip septintą dieną po pakavimo arba devintą dieną po kiaušinių padėjimo, o kiaušiniai turi būti perpakuojami."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. balandžio 6 d.